22 เมษายน 2567

ข่าวสั้นประชาสัมพันธ์

**SME D Bank จัดใหญ่ 9 พ.ค. ล่องใต้ติดอาวุธเอสเอ็มอีสยายปีกธุรกิจ**

**ขับเคลื่อนนโยบายรัฐ ยกทัพ ‘เติมทุนคู่พัฒนา’ ดันฮาลาลไทยสู่ตลาดโลก**

 ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank ผนึกกำลังกระทรวงอุตสาหกรรม และหน่วยงานพันธมิตร ภาครัฐและเอกชน จัดมหกรรมยิ่งใหญ่ “ติดปีกเอสเอ็มอีไทย ขยายโอกาสด้วยมาตรฐานฮาลาล” สนับสนุนภาคอุตสาหกรรมและผู้ประกอบการเอสเอ็มอีในพื้นที่ภาคใต้ ยกระดับและเพิ่มศักยภาพด้วยมาตรฐานฮาลาล รองรับความต้องการผู้บริโภคอาหารฮาลาลทั่วโลกมูลค่ากว่า 2 ล้านล้านดอลลาร์สหรัฐฯ ช่วยสร้างโอกาสและขับเคลื่อนอุตสาหกรรมฮาลาลไทยสู่ตลาดโลก ผลักดันเศรษฐกิจไทยเติบโตอย่างเข้มแข็งยั่งยืน กำหนดจัดวันที่ 9 พฤษภาคม 2567 เวลา 08.30-16.00 น. ณ ห้องบุปผาแกรนด์ ชั้น 5 โรงแรมสยามออเรียนทัล อำเภอหาดใหญ่ จังหวัดสงขลา ภายในงานพบกับกิจกรรมมากมาย ได้แก่ สัมมนาฟรี แนวโน้มการเติบโตของอุตสาหกรรมฮาลาลรองรับการท่องเที่ยวมุสลิม การเข้าสู่มาตรฐานฮาลาล และการทำตลาดให้ยอดขายปัง กิจกรรม Special Talk ถ่ายทอดประสบการณ์จริงจาก Influencer ชื่อดังภาคใต้ ได้แก่ คุณแอน ซูชิแชมป์เปี้ยน ฮาลาลหาดใหญ่ และบังลัน ดาว Tik Tok ไก่ทอดหาดใหญ่

 นอกจากนั้น สิทธิประโยชน์จากโครงการ "SME​ ปัง ตังได้คืน"​ (BDS)​ ของ​ สสว.​ สมัครเข้าร่วมและผ่านเกณฑ์พิจารณาตามเงื่อนไข ได้รับคำปรึกษา พร้อมขอรับรองฮาลาล (อาหาร) จากสถาบันอาหาร จ่ายขั้นต่ำ 10,000 บาท รับเงินคืน 5,000 บาท และจัดเต็มบริการ “เติมทุนคู่พัฒนา” จาก SME D Bank พาเข้าถึงแหล่งทุนวงเงินกู้สูงสุด 50 ล้านบาท และเสริมแกร่งธุรกิจครบวงจร ผ่านแพลตฟอร์ม “DX by SME D Bank” พิเศษ! สำหรับ 100 ท่านแรก ที่ลงทะเบียนและเข้าร่วมงาน รับฟรีทันที Premium Gift Set สนใจเข้าร่วมสแกน QR Code ในโปสเตอร์ประชาสัมพันธ์ สอบถามข้อมูลเพิ่มเติมได้ที่ 02-265-4064, 4598, 4961 หรือ Call Center 1357